Overtok returnerte Norwegian-fly: – Vi traff bunnen i markedet – E24
Bjørn Tore Larsens Norse Atlantic Airways sikret seg en flåte Dreamlinere til vilkår man i dag bare kan drømme om. – Vi hadde ikke gått i gang uten, sier han i dag.
Norse Atlantic-grunnlegger Bjørn Tore Larsen, som selv er flypilot, om bord i selskapets første Dreamliner, «Rondane», Oslo lufthavn Gardermoen, mandag 20. desember.
Oppdatert 29. desember 2021
Norse-grunnleggeren øynet muligheten da Norwegian vaklet.
Som del av rekonstruksjonen i Norwegian ble selskapet tvunget til å legge ned sin langdistansesatsing. Dermed skulle også en flåte på 37 så godt som nye Boeing 787 Dreamlinere tilbakeleveres sine eiere.
Dette skjedde parallelt med at koronapandemien allerede hadde satt store deler av luftfarten på bakken.
Larsens Norse Atlantic kunne dermed avhjelpe flyleasingselskapene med Norwegian-flyene de plutselig fikk i fanget.
– Vi var heldige, og vi traff bunnen i markedet, sier Larsen til E24.
Responsen fra leasingselskapene lot heller ikke vente på seg.
– Vi er blitt godt tatt vare på. Selvfølgelig har leasingselskapene tapt mye penger, men de er også avhengig av å få disse flyene i luften. Så vi har fått gode vilkår, sa Larsen til E24 tidligere i år.
Les også: E24s portrettintervju med Norse-grunnlegger Bjørn Tore Larsen (+): – Jeg kommer ikke til å måtte selge huset
Noen av Norwegians Dreamlinere står lagret ved Oslo lufthavn Gardermoen i april 2020.
Det sikret ham såkalte «power by the hour»-avtaler (PBH) for samtlige fly, som vil si at Norse Atlantic i starten kun betaler for tiden flyene er i luften.
Det gjør også at flyene kan settes inn når etterspørselen er der, og på bakken hvis ikke, uten at det koster selskapet penger.
– Hvor viktig er disse avtalene for dere?
– Det er kjempeviktig. Hadde vi ikke hatt disse fleksible avtalene, hadde vi ikke gått i gang, sier Larsen.
Han støttes av flyanalytiker og rådgiver Hans Jørgen Elnæs i Winair.
– Jeg tror Bjørn Tore Larsen har rett i at Norse traff temmelig nær bunnen i leasingmarkedet for Boeing 787 Dreamliner. PBH-avtalene var en avgjørende faktor for at Norse faktisk kunne starte opp, sier Elnæs til E24.
Rådgiver Hans Jørgen Elnæs, Winair.
Nikolaj Blegvad, E24
Han legger til at denne typen klausul i leasingavtalene gjør at den finansielle risikoen for Norse og leasingselskapene reduseres betydelig, gitt den usikre koronasituasjonen.
– Jeg tror også disse avtalene sikret at Norse fikk hentet kapital i markedet, sier analytikeren.
Norse Atlantic har søkt om driftstillatelse i Norge og tilsvarende tillatelse i Storbritannia. Alle flyselskaper trenger en operatørlisens (AOC) i det landet flyselskapet er registrert. I tillegg må Norse ha flylisens i USA, i likhet med alle andre ikke-amerikanske selskaper som vil fly til USA.
Norse Atlantic ble fullfinansiert i mars og hentet inkludert første runde 1,5 milliarder til sammen. Selskapet er notert på markedsplassen Euronext Growth og har en markedsverdi på rundt 1,1 milliarder kroner (des. 21).
– Betydelig høyere
Tross koronasituasjonen har markedet for Dreamlinere bedret seg markert.
Flytypen er populær blant annet grunnet rekkevidde, drivstofføkonomi og av miljøhensyn. Flere venter på mottak av nye fly, påpeker Larsen.
Samtidig er mye kapasitet satt på bakken, og etterspørselen etter frakt (cargo), som også Dreamlinere har en del av, er kraftig opp, ifølge ham.
– Skal du leie eller lease en Dreamliner i dag, må du betale med én gang, sier Larsen.
– Hvor mye betaler dere?
– Jeg kan ikke oppgi tall, men dagens nivåer ligger betydelig høyere og med mye mindre fleksibilitet, sier Norse-sjefen.
Flytype produsert av Boeing med en rekkevidde på rundt 13.500 kilometer og en kapasitet på 248 passasjerer i to klasser. 9-versjonen har en rekkevidde på rundt 14.000 kilometer og en kapasitet på 296 passasjerer.
Avstanden mellom Oslo lufthavn Gardermoen og Stewart International, NJ (New York), som Norse skal fly til, er eksempelvis rundt 5900 kilometer, til Los Angeles rundt 8600 kilometer.
Siden prototypen ble produsert i 2007 er det pr. november 2021 produsert i overkant 1000 Dreamlinere (8/9/10).
Drivstoff-forbruket pr. sete og miljøutslipp skal være 20 prosent lavere enn flytypene det erstatter, ifølge Boeing.
Listepris for en ny 787–8 er nær 250 millioner dollar, og rundt 292 millioner dollar for en ny 787–9, ifølge Boeing.
17. desember 2021 ble tilgjengelige fem år gamle 787–8 i basis setekonfigurasjon omsatt for 59 millioner dollar, ifølge analyseselskapet Ishka Global. Det er ned 38 prosent fra 95 millioner dollar 1. januar 2020.
Leiekostnad (leasing) for et tilsvarende fem år gammelt fly, falt fra 670.000 dollar pr. måned til 430.000 dollar pr. måned over samme periode, en nedgang på 36 prosent, ifølge Ishka.
Før koronapandemien lå leiekostnaden (leasing) typisk på 800.000 til 1.050 000 dollar pr. måned, ifølge Simpleflying.
Største brukere av Dreamliner er All Nippon Airways, Japan Airlines, American Airlines og United Airlines.
Kilder: Boeing, Ishka Global, Simpleflying, Wikipedia
Mandag i forrige uke mottok Norse Atlantic det første av i alt 15 nyere Dreamlinere, som vil bli levert frem mot april og parkert ved Oslo lufthavn.
– Vi har power by the hour-avtaler ut 2022 og delvis 2023, avhengig av fly og mottakstidspunkt, sier Larsen.
Til våren går han i gang med prosjektet: å tilby langdistansereiser mellom Europa og USA til lavpris.
Allerede er det annonsert baser i London og Oslo, med destinasjoner som New York, Los Angeles og Ft. Lauderdale utenfor Miami.
koronasituasjonen og spredningen av omikron-viruset har imidlertid på ny gitt luftfarten et skudd for baugen. Oppstartstidspunktet for Norse er ikke endelig banket, og selskapet sier nå «våren 2022».
– Vi begynner å fly til våren, men vi begynner forsiktig. Vi tilpasser oss egentlig korona, sier Larsen. Han er tydelig på at gunstige leieavtaler er én ting. Men selskapet, som bransjen ellers, trenger passasjerer.
– Vi må ha inntekter, sier Larsen.
Lufthansa innstiller 33.000 flyvninger
Norse Atlantic har i alt har hentet inn rundt 1,5 milliarder kroner før oppstart. Selv har Larsen satset over 150 millioner kroner på prosjektet. Børsverdien på rundt 1,1 milliarder kroner antyder at markedet ikke er like optimistisk.
Men, selskapet har nok kapital frem til alle flyene er på vingene, bekrefter Norse-sjefen.
– Da er vi fullfinansiert og vil ha god likviditet. Samtidig er flybransjen slik at man har høye kostnader når man først er i gang, sier Larsen, og fortsetter;
– Det er viktig å gå i gang gradvis, vi skal være solide og likvide.
Også flyselskapet Norwegian har PBH-avtaler for sin flåte på vel over 50 Boeing 737–800 fly til godt ut i 2022.
Norwegian inngikk også i høst PBH-avtaler gjeldende for både årets og neste års vintersesong i forbindelse med leie av 13 tilsvarende fly samt for to Boeing 737–8 Max.
Nykommeren Flyr har også PBH-avtaler for selskapets flåte av fire–fem Boeing 737–800 fly til ut på vårparten 2022.
Flyrs varslede intensjonsavtale for leie av seks Boeing 737–8 Max, som skal leveres i første halvår, har ikke slike klausuler.